ตรึงราคาจำหน่ายเนื้อไก่ ในห้างค้าปลีกค้าส่ง บรรเทาภาระค่าครองชีพประชาชน จนกว่าสถานการณ์จะคลี่คลาย
นายวัฒนศักย์ เสือเอี่ยม อธิบดีกรมการค้าภายใน เปิดเผยว่า ในวันนี้ (17 ม.ค.65) ได้หารือร่วมกับสมาคมผู้เลี้ยงไก่เนื้อ สมาคมผู้ผลิตไก่เพื่อส่งออกไทย สมาคมส่งเสริมการเลี้ยงไก่แห่งประเทศไทยในพระบรมราชูปถัมภ์ รวมทั้งผู้ผลิตรายใหญ่ ห้างค้าปลีกค้าส่ง สมาคมตลาดสดแห่งประเทศไทยและกรมปศุสัตว์ ซึ่งได้เห็นตรงกันที่จะช่วยเหลือประชาชนผู้บริโภคในภาวะวิกฤติ โดยจะให้ความร่วมมือตรึงราคาจำหน่ายปลีก ณ ห้างค้าปลีกค้างส่ง (บิ๊กซี แม็คโคร โลตัส) โดยไก่สดรวมเครื่องใน ,ไก่สดไม่รวมเครื่องใน ราคา 60-65 บาทต่อกิโลกรัม น่องติดสะโพก ราคา 60-65 บาทต่อกิโลกรัม น่อง, สะโพก ราคา 65-70 บาทต่อกิโลกรัม เนื้ออก ราคา 70-75 บาทต่อกิโลกรัม เริ่มตั้งแต่วันพรุ่งนี้ (18 มกราคม 2565) ไปจนกว่าสถานการณ์จะคลี่คลาย ทั้งนี้ ราคาขายปลีกในตลาดต่างๆ จะต้องสอดคล้องกับราคาดังกล่าวด้วยนอกจากนี้ สำหรับการดูแลค่าครองชีพให้กับประชาชน กระทรวงพาณิชย์ จะเสนอของบกลางจากรัฐบาล ในที่ประชุม ครม. วันพรุ่งนี้ (18 ม.ค.65) วงเงิน 1,400 ล้านบาท เพื่อเปิดจุดจำหน่ายสินค้าอุปโภคบริโภค จำนวน 3,050 จุดทั่วประเทศ โดยจะดำเนินการเป็นระยะเวลา 90 วัน หรือ 3 เดือน ส่วนหมูเนื้อแดง ปัจจุบันยังคงเปิดจุดจำหน่ายเนื้อหมูราคาถูก กก.ละ 150 บาท จำนวน 667 จุดทั่วประเทศ ไปจนถึงสิ้นเดือนมกราคม 2565 เพื่อช่วยแทรกแซงราคาเนื้อหมูและลดภาระค่าครองชีพให้กับประชาชนอธิบดีกรมการค้าภายใน กล่าวเพิ่มเติมว่า ขณะนี้ยังไม่มีนโยบายให้สินค้ารายใดปรับขึ้นราคา และได้ขอความร่วมมือผู้ผลิตให้ตรึงราคาจำหน่ายไปก่อน แต่หากมีความจำเป็นต้องปรับขึ้น ต้องชี้แจงรายละเอียดต้นทุน โดยจะพิจารณาตามความเหมาะสม หากประชาชนพบเห็นการกักตุน หรือฉวยโอกาส จำหน่ายสินค้าในราคาที่ไม่เป็นธรรม สามารถแจ้งได้ที่สายด่วนกรมการค้าภายใน 1569 หรือสำนักงานพาณิชย์จังหวัดทั่วประเทศและหากตรวจสอบพบการกระทำผิดจะมีโทษจำคุก 7 ปี ปรับ 140,000 บาท หรือทั้งจำและปรับ